# Listincu

U listincu :
| File:Listincu.jpg ||
| Pistacia lentiscus ||
| Classificazioni scentifica ||
| Regnu | Plantae |
| Divisioni | Magnoliophyta |
| Classa | Magnoliopsida |
| Ordini | Sapindales |
| Famiglia | Rosaceae |
| Genaru | Pistacia |
| Nomu binuminali ||
| Pistacia lentiscus Linnaeus, 1753 ||
U listincu (o lustincu) (Pistacia lentiscus) hè un arburettu chì faci parti di a famiglia di l'Anacardiaceae.

## Discrizzioni

U listincu hè altu trè o quattru metri. Fiurisci da marzu à aprili.

### In Corsica

U listincu, com'è a scopa, l'arbitru o a ghjinestra, hè una pianta cumuna è tipica di a machja corsa.

## Tassunumia

Parechji sinonimi di Pistacia lentiscus sò:
* Pistacia brevifolia
* Pistacia chia
* Pistacia gummifera
* Pistacia narbonensis

## Usi
### L'oliu

L'oliu hè sempri statu ottinutu in i rigioni di u Mediterraniu, à parta da l'ugliastru, eppo dopu, à parta da a variità cultivata: l'alivu. Ma in i tempi, si facia dinò, in Corsica com'è in Sardegna, un oliu di listincu. Si cugliia i picculi bachi di u listincu è si mittiani in una sporta. Dopu à a racolta, 'ssi bacareddi sò missi, beddi sparti, in un locu apartu duranti trè o quattru ghjorna. À u capu di qualchì ghjornu, i baghi perdini un pocu di a so acqua è diventani vizzi. Dopu si cacciani i vetti è i casci. Si caccia dinò a pula chì hè attaccata à i bachi. Dopu i bachi chì fermani si mettini in acqua è si facini bodda in una paghjola duranti una meza ora. Tandu si pò veda un dipositu niricciu annantu à i lati di a paghjola. È i graneddi diventani giaddi chjari. Si caccia dopu a sciuma da i graneddi chì sò diventati gonfii. Eppo i graneddi sò sfracicati.À la fini, s'otteni un oliu di culori verdi. 'Ssu oliu si pò cunsirvà duranti parechji anni, è ancu sin'à un dicenniu.
In u Maroccu, 'ssu oliu di listincu s'usava contra i brusgiaturi o par calmà u mal' di spinu. In casa, 'ssu oliu ghjuvava dinò par fà si u lumu. In parechji paesi di l'Africa di u Nordu è di l'urienti, l'oliu di listincu era mischiatu incù a pasta d'amanduli è a farina, par fabbricà speziu di buttirulu. In Sardegna, l'oliu di listincu si manghjava annantu à u pani biscottu.

### L'oliu escinziali

À i ghjorna d'oghji, incù u listincu, si faci un oliu escinziali. Hà un' azzioni annantu à a circulazione sanguigna è linfatica.

### Legnu

U lignamu di u listincu hè apprizziatu par travagli d'intarsiatura grazia à u beddu culori rossu vinatu. In i tempi era imprudatu par pruducia carbonu vigitali è ancu oghji hè apprizziatu par alimintà i forra à legna di i pizzarii chì a so cumbustioni parmetti di righjunghja in tempi rapiti alti tampiraturi.
U listincu era usatu à spessu in Corsica par fà i sporti, com'è a murta o a vetriccia. Si taglia à luna nova.

### Resina

A resina di u listincu hè ditta masticu di Chio è in parechji lingui hè disignata incù u terminu di masticu. Di culori giaddu, era usata in i tempi com'è chewing gum ancu par a so azzioni benefica annantu à u cavu urali (purificanti di l'alitu).
In Chio, chì hè u locu di pruduzzioni di a resina d'ottima qualità, hè pruduttu un licori arumaticu dirivatu da a resina, incù funzioni dighjistivi, moltu apprizziatu: u "Mastika".
A resina si pò ottena pratichendu incisioni annantu à u fustu è annantu à i rami in cori d'istatina. Dopu si lava par eliminà l'impurità è si cunserva dopu à assiccamentu in cuntinidori di legnu.

## Lessicu

U listincu hè ancu chjamatu u lustincu o a lustinca, è sundaru in Capicorsu.

## Noti

* ↑ Simonpoli (1982).
* ↑ Simonpoli (1982).

## Bibliugrafia

* Paulu Simonpoli, E piante salvatiche - Cunniscenze è usi, 1982, Parcu Naturale di Corsica
* Mai, B.T., Girard M., De Lanfranchi, F. (2005), U listincu: un "alivu" sminticatu ?, Stantari, pagine 41-46 (in francesu)

## Da veda dinò

* l'arburetti di Corsica
* Amandulu
* Amarascu
* Baracucca

## Liami

* U listincu (in talianu) Archiviu 2006-05-09 at the Wayback Machine
* U listincu